Ove Hygum (S), 2001-02-20:
Jeg vil gerne indlede med at takke for en god og også på visse strækninger meget bred debat, der har været om ligeløn eller mangel på samme.
Jeg kan konstatere, at der faktisk er tale om, at langt de fleste ordførere er af den opfattelse, at der i en eller anden størrelsesorden er et ligelønsproblem her i landet.
Vi ser tilsyneladende lidt forskelligt på, hvordan vi bedst forbedrer forudsætningerne for at få udlignet de ligelønsforskelle, der er, og jeg skal i mit indlæg her prøve at give et par svar på nogle af de spørgsmål, der har været fremme.
Lovforslaget er for det første under udarbejdelse, og det er vistnok sjældent, at lovforslag, der er under udarbejdelse, hvilket den socialdemokratiske ordfører oplyste, bliver udsendt i høring.
Det sker sjældent fra Arbejdsministeriets side, vil jeg gerne sige.
Jeg vil derudover tilføje, at lovforslaget forventes fremsat om 14 dage, at regeringen ikke har ført forhandlinger til forskellig side i Folketinget - vi er i færd med at udarbejde lovforslaget - og at vi har benyttet lejligheden til, da denne forespørgselsdebat nu er berammet til i dag, at give en overbliksorientering om, hvad det forventede indhold er i lovforslaget.
Jeg skal ikke nægte, at jeg har været en smule overrasket over at få så megen utak for at være så informativ.
Jeg synes også, at det er en noget mærkværdig udlægning af den tekst, der er nævnt i forslag til vedtagelse fra Socialdemokratiet og Det Radikale Venstre.
Der står nemlig, at man vil forbyde brugen af lønhemmelighedsklausuler.
Men at man kan få det til at lyde i retning af, at der bliver en pligt til at oplyse om egne forhold, har jeg svært ved at få til at passe sammen. Der bliver ikke en pligt.
Der bliver et forbud imod at pålægge medarbejdere hemmeligholdelse.
Det er i øvrigt sådan, at i langt de fleste fagforbunds vedtægter eller love er der bestemmelser om, at man som medlem har pligt til over for sit eget forbund eller fagforening at oplyse om satser.
Det er ikke et spørgsmål, regeringen går ind i med det lovforslag, der er under udarbejdelse.
Ansvaret for statistik var et spørgsmål, der blev rejst af fru Tove Videbæk, og det, som fremgik af mit første indlæg i dag, var, at vi lægger op til, at virksomhederne får en forpligtelse til at udarbejde brugbar lønstatistik, så man kan få aflivet myter om, at der er et ligelønsproblem, eller kan få konstateret, at der i en eller anden udstrækning er et ligelønsproblem, som man så må tage affære i forhold til, så man får ligeløn etableret. Ansvaret kan ikke, som det fremgår af forslaget til vedtagelse fra Venstre og De Konservative, tillægges staten, for staten har ikke adgang til de oplysninger, som er nødvendige for at få en ædruelig vurdering af, om der på en virksomhed er et reelt ligelønsproblem.
Der er kridtet nogle meget gode holdninger op i dag.
Der er ikke kommet så mange nye bud på, hvordan vi kan forbedre forudsætningerne for at opnå ligeløn her i Danmark, men ikke alt er nyt i dag.
F.eks. noterede jeg mig, at hr. Frank Dahlgaard byggede sin glødende argumentation i starten af debatten her i dag på oplysninger, hvoraf det fremgik, at Ekstra Bladet optrådte som hr. Frank Dahlgaards kildemateriale.
Det forekom jo ikke at være nogen væsentlig nyhed for mig.